b'\n_START_ARTICLE_\nRomsdalshornet\n_START_SECTION_\nF\xc3\xb8rstebestingningen\n_START_PARAGRAPH_\nI mange \xc3\xa5r hadde det versert historier om at toppen ble besteget allerede i 1828, Christen Smed fra Gausdal, som tok navnet Kristian Hoel da han flyttet til Romsdalen, og Hans Bjermeland fra Vestnes. Ingen trodde p\xc3\xa5 dem. Da Carl Hall og f\xc3\xb8lge n\xc3\xa5dde toppen 1. september 1881, viste det seg imidlertid at det var reist en steinvarde p\xc3\xa5 toppen, s\xc3\xa5 Hoel og Bjermeland hadde virkelig v\xc3\xa6rt p\xc3\xa5 toppen av \xc2\xabHornet\xc2\xbb, over 50 \xc3\xa5r tidligere. If\xc3\xb8lge Per Hohle var f\xc3\xb8rstebestigningen av Romsdalshornet i 1828 vanskeligere enn det som tidligere var gjennomf\xc3\xb8rt i Alpene. B\xc3\xa5de Aasmund Olavsson Vinje (Ferdaminne, 1860) og Wilhelm Koren Christie (1847) skrev om sagnet om f\xc3\xb8rstebestigningen. I 1881 ble sagnet dokumentert som sann historie da Carl Hall fant en \xc2\xab8 fod h\xc3\xb8i og 4 fod bred\xc2\xbb varde p\xc3\xa5 toppen. _NEWLINE_Den \xc2\xaboffisielle\xc2\xbb f\xc3\xb8rstebestigningen av Romsdalshornet ble foretatt 1. september 1881 av dansken Carl Hall og nordmennene Erik Norahagen og Mathias Soggemoen, to husmannss\xc3\xb8nner fra Romsdalen. Dette var Halls sjuende fors\xc3\xb8k p\xc3\xa5 \xc3\xa5 n\xc3\xa5 toppen.  De seks forg\xc3\xa5ende mislykkede fors\xc3\xb8kene ble gjort somrene 1880 og 1881 med Jo Venjesbrekk\xc3\xa5 som lokalkjent fjellmann.  _NEWLINE_Sommeren 1881 var regnfull da Hall kom til Hotel Aak for \xc3\xa5 gjenoppta fjor\xc3\xa5rets mislykkede fors\xc3\xb8k p\xc3\xa5 \xc3\xa5 bestige Romsdalshorn. Uventet var ogs\xc3\xa5 den engelske tindbestigeren William Cecil Slingsby der i samme \xc3\xa6rend. Den 24. august m\xc3\xb8ttes de to tindebestigerne p\xc3\xa5 Hotel Aak og skal ha hatt en lang og god samtale. Sligsby hadde nettopp klart \xc3\xa5 bestige Store Venjetinden og var kanskje forn\xc3\xb8yd, i alle fall reiste han fra Romsdalen dagen etter i h\xc3\xa5p om at v\xc3\xa6ret var bedre i Jotunheimen. _NEWLINE_Carl Hall ventet i Romsdalen p\xc3\xa5 bedre v\xc3\xa6r. Jo Venjesbrekk\xc3\xa5 som Hall hadde brukt som lokal fjellmann trakk seg, men Hall fikk med seg Erik Norahagen og Mathias Soggemoen i stedet. Da v\xc3\xa6ret lettet den 1. september lykkes de med \xc3\xa5 n\xc3\xa5 toppen. Denne ruten fikk navnet \xc2\xabnormalveien via Halls renne\xc2\xbb og var den vanligste ruten helt til p\xc3\xa5 1980-tallet engang. Det har v\xc3\xa6rt uenighet om \xc3\xa5ret for f\xc3\xb8rstebestigningen. For mer om dette, se artikkelen om Christen Smed._NEWLINE_N\xc3\xa5 ble det flere som besteg Romsdalshorn. Allerede to uker senere kom neste bes\xc3\xb8k. Veteranen blant de lokale fjellguidene og kaptein Sejersteds fjellf\xc3\xb8rer fra 1860-\xc3\xa5rene, Ole E. Kolflot, gjorde turen p\xc3\xa5 egen h\xc3\xa5nd etter \xc3\xa5 ha mumlet noe om at han skulle se etter sauer opp i Venjesdalen da han gikk hjemmefra om morgenen. _NEWLINE_Ole Endresen Kolflot (1863\xe2\x80\x931908) var med landm\xc3\xa5leren kaptein Broch p\xc3\xa5 f\xc3\xb8rstebestigning av Kalskr\xc3\xa5tinden i 1864. To \xc3\xa5r senere, i 1866, guidet han kaptein Sejersted p\xc3\xa5 et tidlig fors\xc3\xb8k p\xc3\xa5 Romsdalshorn fra \xc3\xb8st. de snudde da de var nesten p\xc3\xa5 h\xc3\xb8yde med Den gule flekk. 11. september 1881 klatrer Ole E. Kolflot til topps alene. Dette var den f\xc3\xb8rste solobestigning av toppen. _NEWLINE_S\xc3\xb8nnen til Ole E. Kolflot, Henning Nyg\xc3\xa5rd (1870\xe2\x80\x931941) var DNT-patentf\xc3\xb8rer fra 1914 til slutten av 20-\xc3\xa5ra. Henning Nyg\xc3\xa5rd var p\xc3\xa5 Romsdalshorn ca. 50 ganger. Han var ogs\xc3\xa5 med p\xc3\xa5 f\xc3\xb8rstebestigningen av superklassikeren nordveggen p\xc3\xa5 Romsdalshorn i 1920. _NEWLINE_Eldste s\xc3\xb8nn til Henning Nyg\xc3\xa5rd, Ole Nyg\xc3\xa5rd (1895\xe2\x80\x931956) var DNT-patentf\xc3\xb8rer fra 1932-1946. Han besteg Romsdalshorn 121 ganger.\n_START_SECTION_\nKongen av Hornet\n_START_PARAGRAPH_\nArne Randers Heen er omtalt som \xc2\xabKongen av Romsdalshorn\xc2\xbb, med sine 233 turer til toppen. Han bygde en steinhytte p\xc3\xa5 toppen, lagde en god stol av stein og anla et lite bed med noen blomster.'